নিজস্ব প্রতিবেদক,ঢাকা,৩, জানুয়ারি (বিডি নিউজ রিভিউজ ডটকম)::পরিচ্ছন্ন বছর-২০১৬’ কর্মসূচি গ্রহণ করেছে ঢাকা দক্ষিণ সিটি করপোরেশন (ডিএসসিসি)। কর্মসূচির প্রথমদিনে পরিকল্পনামন্ত্রী আ হ ম মুস্তফা কামাল, ডিএসসিসির মেয়র মোহাম্মদ সাঈদ খোকন, প্রধান নির্বাহী কর্মকর্তা খান মোহাম্মদ বিলাল, ডিএসসিসির ৩৬ ও ৩৭ নম্বর ওয়ার্ডের কাউন্সিলর রঞ্জন বিশ্বাস ও আবদুর রহমান মিয়াজীর সাথে ঝাড়ু হাতে রাস্তায় নেমে গেলেন সীমিত ওভারের ক্রিকেটে বাংলাদেশের অধিনায়ক মাশরাফি বিন মুর্তজা। সবাই মিলে রীতিমত রাস্তা ঝাড়ু দিয়েই এই কর্মসুচির সূচনা করলেন। শনিবার বিকেলে পুরান ঢাকার জনসন সড়কের রায়সাহেব বাজার এলাকায় এ কর্মসূচির উদ্বোধন করেন মাশরাফি নিজেই। মাশরাফি বলেন, জাতি হিসেবে আমরা মানসিকভাবে অনেক শক্তিশালী। আমরা চাইলে সবকিছু করা সম্ভব। ঢাকা নগরকে নিজেদের মতো সাজাতে সবাইকে সড়কসহ চারপাশ পরিষ্কার রাখতে হবে।